בבית החולים זיו בצפת ממשיכים הרופאים להיאבק על חייו של פעוט כבן שנתיים וחצי, שטבע בבריכה בצימר בעיר אתמול (שבת) אחר הצהריים ונפגע אנושות. המשטרה ממשיכה בחקירה ובעלת המקום נחקרה באזהרה שבסופה שוחררה. גורמים המעורבים בחקירה אמרו כי על פניו, כל אמצעי הבטיחות סביב לבריכה היו תקינים.
בשלב זה הפעוט מאושפז במחלקה לטיפול נמרץ ילדים, מורדם ומונשם. לדבריו של מנהל המחלקה, ד"ר וינר, מצבו קשה מאוד ולא יציב, ועדיין לא ניתן לדעת מה הנזק שנגרם לו עקב השהייה מתחת למים. "בתקווה שמצבו יתייצב, הבדיקות הללו יתבצעו בימים הקרובים", מסר.
משפחתו של הפעוט חגגה בהרכב מורחב במהלך השבת בצימר אירוע משפחתי. האסון אירע בעת שבני המשפחה היו בדרכם לעזוב את המקום, ואף סיימו לארוז את חפציהם.
בשלב זה, כאשר ביקשו לצלם תמונות משפחתיות, הילד נעלם. לאחר כמה דקות הוא נמצא בבריכה. בני המשפחה משו אותו מהמים והחלו לבצע בו פעולות החייאה, על פי הנחיות של מוקד מד"א.
אליהו רייס ושמואל ציוני, תורני השבת של ארגון "הצלה", הגיעו ראשונים למקום וסיפרו: "כשנכנסו למתחם מצאנו פעוט כבן שנתיים ללא דופק ונשימה. סיפרו לנו שהוא טבע בבריכה ונמצא מחוסר הכרה. התחלנו בפעולות החייאה בסיוע חובשים ופרמדיקים של מד"א, ולאחר שחזר הדופק - הוא פונה במצב קשה מאוד להמשך טיפול בחדר הטראומה בבית החולים זיו".
האחות הכללית בבית החולים, רחל לוי, אמרה כי לאחר המשך ההחייאה ביחידת הטראומה, הועבר הפעוט להמשך אשפוז וטיפול במחלקה לטיפול נמרץ, וכי המאבק על חייו נמשך. "הוא במצב קשה. הוריו לצדו ואנחנו מקווים לטוב", אמרה.